Ja, det er et meget stort problem i forhold til søgemaskinerne. Hvis du viser forskellige versioner af dit website, alt efter hvor folk kommer fra eller andre individuelle forhold, så vil mange mennesker ikke komme frem til de samme sider fra søgemaskinerne, som de sider søgemaskinerne selv har set og indekserede.
Dette kan blive opfattet af søgemaskinerne som det der kaldes ”cloaking”, hvilket strider mod deres guidelines. I værste fald kan det føre til, at dit website bliver smidt ud af søgemaskinerne.
Hvis du alligevel vælger at benytte en eller anden form for GEO-targeting, så vil jeg meget anbefale, at du får det opsat på en måde, så brugerne, der kommer ind fra søgemaskinerne, altid lander på den samme side, som søgemaskinerne har set.
Dit GEO-targeting system kan så bruges til dynamisk at indsætte en henvisning til den version af dit website, som du mener er mest relevant for den enkelte bruger, men altså uden at ”tvinge” dem derhen og væk fra den side, de og søgemaskinerne troede de skulle frem til.